केसीआर की कोशिशों पर स्टालिन ने फेरा पानी, 'तीसरे मोर्चे की उम्मीद नहीं'
By पीटीआई • 14/05/2019 at 7:35AM
केसीआर से मुलाकात के एक दिन बाद स्टालिन ने कहा कि इन संभावनाओं पर चर्चा 23 मई के बाद होगी.
लोक सभा चुनाव के लिए मतदान का आखिरी दौर बाकी है. लेकिन पिछले एक सप्ताह से संभावित गठजोड़ पर चर्चाएं शुरू हो गई हैं. क्षेत्रीय दलों के नेता लगातार एक-दूसरे से मिल रहे हैं.
हालांकि डीएमके प्रमुख एमके स्टालिन इन चर्चाओं को लेकर बहुत उत्साहित नहीं हैं. उन्हें गैर-बीजेपी और गैर-कांग्रेस सरकार बनने की कोई उम्मीद नहीं हैं.
स्टालिन ने यह बात तेलंगाना के मुख्यमंत्री के चंद्रशेखर राव से मुलाकात के एक दिन बाद कही. केसीआर ने कल उनसे चेन्नई में मुलाकात की थी. स्टालिन की माने ते ये राजनीतिक मुलाकात नहीं थी.
स्टालिन ने कहा, “वो (केसीआर) गठबंधन की बात करने के लिए नहीं आए थे. वो विभिन्न मंदिरों में पूजा करने तमिलनाडु आए थे. इस दौरान उन्होंने मुझसे भी मिलने की इच्छा जताई. मैंने इसे खुशी-खुशी स्वीकार कर लिया.”
तीसरे मोर्चे की संभावनाओं के बारे में पूछे जाने पर स्टालिन ने कहा, “मुझे नहीं लगता कि इस बार इसकी (गैर-बीजेपी, गैर-कांग्रेस) कोई संभावना है. फिर भी इन बातों पर 23 मई को मतगणना के बाद ही विचार हो सकता है.”
डीएमके प्रमुख लगातार इसका इशारा करते रहें है कि वो कांग्रेस के साथ गठबंधन को लेकर प्रतिबद्ध हैं. उन्होंने ही सबसे पहले कांग्रेस अध्यक्ष राहुल गांधी का नाम प्रधानमंत्री पद के लिए प्रस्तावित किया था.
आपको बता दें कि केसीआर लगातार अलग-अलद दलों के नेताओं से वार्ता कर रहे हैं. पिछले सप्ताह उन्होंने तिरुअनंतपुरम में केरल के मुख्यमंत्री और सीपीएम नेता पिनराई विजयन से मुलाकात की थी. मुलाकात के बाद पिनराई विजयन ने कहा था कि दोनों नेताओं ने मौजूदा राष्ट्रीय राजनीति पर विस्तार से चर्चा की.
इस सिलसिले में केसीआर कर्नाटक के मुख्यमंत्री एचडी कुमारस्वामी और टीएमसी प्रमुख ममता बनर्जी से भी चर्चा कर चुके हैं.
केसीआर लंबे वक्त से फेडरल फ्रंट बनाने की कोशिशों मे जुटे हुए हैं. उनका मानना है कि इस बार लोक सभा में किसी पार्टी को बहुमत नहीं मिलेगा और इस स्थिति में क्षेत्रीय दलों की भूमिका अहम होगी.